For sjette gang på en måned, og tredje gang i denne uge, har Sindal Apotek haft besøg af indbrudstyve.

Det nordjyske apotek i Sindal er fortsat hårdt plaget af indbrud. Med nattens indbrud har apoteket nu været udsat for fem indbrud og et indbrudsforsøg indenfor en måned. TV2/Nord fortalte i onsdags historien om det hårdt plagede apotek, men det har ikke skræmt tyvene væk. Politiet tror at, det er den samme gerningsmand, der står bag indbruddene. - Det, han har gået efter, er narkotika eller erstatning for narkotika, så jeg tror det er en lokal stofmisbruger som vi skal have fat i, sagde vicepolitikommissær, Jens Erik Poulsen, Nordjyllands Politi i Hjørring til TV2/Nord i onsdags.